Source: http://www.kuriteoennetus.ee/39732
Timestamp: 2013-05-24 20:11:42+00:00
Document Index: 1555523

Matched Legal Cases: ['§ 6', '§ 6', '§ 59', 'kohus ', '§ 58', '§ 32', '§ 8', '§ 3']

Lisa 3. Seadustest tulenevad p�him�tted ja kohustused - Justiitsministeerium
Lisa 3. Seadustest tulenevad p�him�tted ja kohustused
Kohaliku omavalitsuse ülesanne on kogukonna elu juhtimine. Kohaliku omavalitsuse korralduse seaduse § 6 määratleb kohaliku omavalitsuse vastutusvaldkonnad, milleks on haridus, kultuur ja sport, sotsiaalhoolekanne, tervishoid, kommunaalmajandus, infrastruktuuri korrashoid, jäätmemajandus, planeerimistegevus jt. Lastekaitse seaduse § 6 järgi on lastekaitse ja abi korraldamine ning järelevalve kohaliku omavalitsuse sotsiaaltalituse ülesanne. Sama seaduse § 59 sätestab abi vajavast lapsest teatamise kohustuse. Selle kohaselt on iga inimese kohus viivitamatult teatada kaitset ja abi vajavast lapsest sotsiaaltalitusele, politseile või mõnele teisele abiandvale organile. Samuti on sätestatud sotsiaaltalituse õigus ja kohustus tegutseda kohe, sõltumata kaitset vajava lapse piirkondlikust või muust kuuluvusest. Lastekaitse seaduse § 58 kohaselt on lapse abistamise, sh ka eestkoste ja hoolduse eesmärk tagada lapse turvatunne, areng ja heaolu tema vajadusi ja soove silmas pidades ning toetada tema iseseisvuspüüet. § 32 põhjal vajab laps viivitamata abi, kui 1) ta on tingimustes, mis ohustavad tema elu ja tervist; 2) laps ise oma käitumise või tegevusega ohustab oma tervist ja arengut.
Sotsiaalhoolekande seaduse § 8 järgi vastutab kohalik omavalitsus sotsiaalhoolekande arengukava koostamise, sotsiaalteenuste ja sotsiaalabi korraldamise jm eest. Sotsiaalhoolekande korraldamine tähendab abivajajate märkamist, probleemide lahendamist ja abistamist nii, et abistatavad oleksid suutelised edaspidi iseseisvalt toime tulema.
Kohaliku omavalitsuse planeeringute koostamisel on oluline arvestada avalike huvide ja väärtuste ning huvitatud isikutega. Planeerimisseaduse § 3 kohaselt on planeeringute avalikustamine kohustuslik, et kaasata kõiki huvitatud isikuid, neid õigeaegselt informeerida ja anda neile võimalus kaitsta oma huvisid planeeringu koostamise käigus.